b"\n_START_ARTICLE_\nJosep Berga i Boix\n_START_SECTION_\nFam\xc3\xadlia\n_START_PARAGRAPH_\nJosep va ser el primer fill d'un matrimoni format per Silvestre i Petronil\xc2\xb7la, una fam\xc3\xadlia de camperols treballadors d'un mas dins la poblaci\xc3\xb3 de la Pinya. De fam\xc3\xadlia modesta, va poder estudiar gr\xc3\xa0cies a dos frares exclaustrats que vivien a la mateixa vall, i que van permetre que uns quants nois rebessin formaci\xc3\xb3. Els Berga i Boix no es podien permetre enviar els seus fills a Olot a aprendre. Durant la seva inf\xc3\xa0ncia, probablement els primers quadres que va veure el jove Berga varen ser els del propietari del mas en qu\xc3\xa8 va n\xc3\xa9ixer i viure, Alexandre de Soler. Segurament representacions religioses, retrats d'\xc3\xa8poca barroca o composicions neocl\xc3\xa0ssiques._NEWLINE_El 1870 es va casar amb Montserrat Boada i Rog\xc3\xa9s, una mestra que va con\xc3\xa8ixer a Girona i amb la que va tenir dos fills, un noi i una noia. El gran, Josep, va seguir en certa manera el cam\xc3\xad del seu pare, ja que va ser dibuixant, pintor, escriptor i mestre de dibuix.\n_START_SECTION_\nFormaci\xc3\xb3 art\xc3\xadstica\n_START_PARAGRAPH_\nL'\xc3\xbanica manera de seguir amb els estudis era optar a una carrera eclesi\xc3\xa0stica. Aix\xc3\xad, Berga es trasllada a Olot el 1852 a cursar els primers cursos d'humanitats, tres de gram\xc3\xa0tica i llat\xc3\xad i dos de ret\xc3\xb2rica, que podien ser cursats en preceptories de diferents poblacions i no al seminari. Un cop a Olot, va estudiar dibuix sota les ordres de Narc\xc3\xads Pascual i Sala. Copiava en carbonet gravats cl\xc3\xa0ssics, perfils de caps i mans, i figures de guix. Era un plantejament rutinari, d'escola de principis neocl\xc3\xa0ssics, per\xc3\xb2 va resultar un ensenyament b\xc3\xa0sic pel seu desenvolupament pl\xc3\xa0stic posterior._NEWLINE_El 1855, va traslladar-se a Girona a continuar amb els seus estudis eclesi\xc3\xa0stics. Va estar en el seminari fins al sis\xc3\xa8 curs, un curs abans de decidir si ingressava definitivament en el clericat. Com a Olot, simult\xc3\xa0niament va estudiar dibuix. Va aprendre pintura sota les ordres de Francesc Tenas i d'Alfons Gelabert Bux\xc3\xb3, antic deixeble de Couture a Par\xc3\xads. Quan abandona els estudis el 1865, treballa com a delineant de l'arquitecte Mart\xc3\xad Sureda._NEWLINE_A la ciutat, el seu primer enc\xc3\xa0rrec art\xc3\xadstic formal va ser pintar una capelleta en un menjador particular. Tamb\xc3\xa9 feia l\xc3\xa0mines per estudiants de magisteri i figures de pessebre, que segurament sabia vendre i aconseguia uns pocs recursos per seguir estudiant._NEWLINE_Berga va ser un col\xc2\xb7laborador habitual de publicacions i diaris. Va participar com a il\xc2\xb7lustrador a Catalunya Art\xc3\xadstica. Per alguns dels seus escrits, publicats en el diari carl\xc3\xad giron\xc3\xad El Norte, despr\xc3\xa9s de la Revoluci\xc3\xb3 de 1868, es va haver de refugiar a la Catalunya Nord, establint-se a Perpiny\xc3\xa0 i a Ceret. Es va tornar a exiliar durant la Tercera Guerra Carlina el 1873, juntament amb Joaquim Vayreda. Durant aquestes estades a Fran\xc3\xa7a, Berga vivia dels enc\xc3\xa0rrecs de retrats puntuals de la burgesia francesa, i tamb\xc3\xa9 coneixer\xc3\xa0 l'Escola de Barbizon, influ\xc3\xa8ncia francesa que va marcar la pl\xc3\xa0stica del grup d'Olot. Estudia el paisatge i fa \xe2\x80\x9capuntacions\xe2\x80\x9d dels Pirineus, que \xc3\xa9s com ell anomena als esbossos i notes que fa a l'aire lliure. Aquests anys setanta seran el comen\xc3\xa7ament de la maduresa del pintor com a paisatgista.\n_START_SECTION_\nLlegat\n_START_PARAGRAPH_\nEl seu fons documental es conserva a l'Arxiu Comarcal de la Garrotxa."